ΓΡΑΠΤΗ ΕΡΩΤΗΣΗ E-2537/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Δημόσιοι διαγωνισμοί

Η Επιτροπή διργάνωσε στις 14 και 15 Ιανουαρίου 1994 ένα δημόσιο σεμινάριο για την «ελευθέρωση των δημοσίων διαγωνισμών στο πλαίσιο της ενιαίας αγοράς και του ανοίγματος στις ΜΜΕ» στο οποίο προσεκκλήθησαν εμπειρογνώμονες, νομικοί, δημόσιοι αγοραστές, στελέχη επιχειρήσεων και εκπρόσωποι των επαγγελματικών οργανώσεων.

Μία από τις κύριες ανησυχίες που προέκυψαν αφορούσε τη δυσκολία πρόσβασης των ΜΜΕ στους δημόσιους διαγωνισμούς. Προκειμένου να μπορούν οι τελευταίες να επωφελούνται κατά βέλτιστο τρόπο της ελευθέρωσης, υπενθυμίστηκε η ανάγκη να διαθέτουν ιδιαίτερα οι κοινωνικοί εταίροι πλήρη βοήθεια, ταχείες, ακριβείς και αξιόπιστες πληροφορίες και υψηλό βαθμό επιμόρφωσης των υπαλλήλων τους.

Υπό αυτή την έννοια ζητείται από την Ευρωπαϊκή Επιτροπή να προωθήσει νέες εναλλακτικές λύσεις και διαδικασίες για τη βελτίωση των φάσεων δημοσίευσης των διαγωνισμών, βελτιώνοντας παραδείγματος χάριν την πρόσβαση και την ηλεκτρονική διάδοση καθώς και την εσωτερική πιστοποίηση της διαφάνειας της διαδικασίας (attestation), όπως επίσης και να ευνοήσει την ουσιαστική παρουσία των ΜΜΕ στους διαγωνισμούς χάρη στη δημιουργία ευρωπαϊκών ομάδων οικονομικού συμφέροντος υποκειμένων στο εθνικό ή κοινοτικό καθεστώς που τις ρυθμίζει.

Απάντηση του κ. Monti εξ ονόματος της Επιτροπής (18 Νοεμβρίου 1996)

Η Επιτροπή έχει επίγνωση των δυσχερειών που αντιμετωπίζουν οι μικρές και μεσαίες επιχειρήσεις (ΜΜΕ) για να συμμετάσχουν αποτελεσματικά στις δημόσιες συμβάσεις. Οι δυσχέρειες αυτές συζητήθηκαν από τους συμμετέχοντες στο σεμινάριο που πραγματοποιήθηκε στις 14 και 15 Ιανουαρίου 1994 και που ανέφερε το αξιότιμο μέλος του Κοινοβουλίου. Για την αντιμετώπιση των προβλημάτων αυτών, έχει ήδη αρχίσει η λήψη μέτρων σε κοινοτικό επίπεδο, ιδίως όσον αφορά την παροχή υπηρεσιών ενημέρωσης, τεχνικής υποστήριξης και αναζήτησης εταίρων μέσω των δικτύων που χρηματοδοτεί η Επιτροπή.

Η Επιτροπή υπενθυμίζει επίσης τις προόδους που έχουν πραγματοποιηθεί στους συγκεκριμένους αυτούς τομείς για τους οποίους έδειξε ιδιαίτερο ενδιαφέρον το αξιότιμο μέλος του Κοινοβουλίου και που θα μπορούσαν να συμβάλουν στη βελτίωση της συμμετοχής των ΜΜΕ στις δημόσιες συμβάσεις.

Προκειμένου να υλοποιηθούν οι δυνατότητες που προσφέρουν οι σύγχρονες τεχνολογίες για την αύξηση της διαφάνειας και τη συντόμευση των προθεσμιών, η Επιτροπή έχει αρχίσει πρότυπες πειραματικές ενέργειες στα πλαίσια του προγράμματος του Συστήματος Ενημέρωσης για τις Δημόσιες Συμβάσεις (SIMAP), από τις οποίες θα μπορούσε ενδεχομένως να προκύψει ένα ηλεκτρονικό σύστημα ανακοίνωσης και μετάδοσης πληροφοριών, πραγματικά λειτουργικό.

Όσον αφορά τις διαπιστωτικές διαδικασίες, που προβλέπονται ειδικά στην οδηγία 92/13/ΕΟΚ του Συμβουλίου της 25ης Φεβρουαρίου 1992 για τον συντονισμό των νομοθετικών, κανονιστικών και διοικητικών διατάξεων σχετικά με την εφαρμογή των κοινοτικών κανόνων στις διαδικασίες σύναψης των συμβάσεων φορέων οι οποίοι λειτουργούν στους τομείς του ύδατος, της ενέργειας, των μεταφορών και των τηλεπικοινωνιών ((ΕΕ αριθ. L 76, της 23.3.1992. )), τον Ιούνιο του 1995 εγκρίθηκε ένα ευρωπαϊκό πρότυπο, σύμφωνα με την εντολή που είχε δώσει η Επιτροπή στους οργανισμούς τυποποίησης, την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec). Τα κράτη μέλη πρέπει τώρα να θεσπίσουν τις αναγκαίες διατάξεις για την καθιέρωση των συστημάτων διαπίστωσης.

Όσον αφορά την προώθηση του Ευρωπαϊκού Ομίλου Οικονομικού Σκοπού (ΕΟΟΣ) ως μέσο συνεργασίας μεταξύ των ΜΜΕ, η Επιτροπή εξέτασε εμπεριστατωμένα κατά πόσον είναι κατάλληλο για την συμμετοχή στις διασυνοριακές δημόσιες συμβάσεις. Το ζήτημα αυτό περιλαμβανόταν μεταξύ αυτών που συζητήθηκαν στην διάσκεψη «Regie» που διοργάνωσε η Επιτροπή στις 25 και 26 Μαρτίου 1996 και στην οποία συμμετείχαν πολλοί ειδικοί σε θέματα ΕΟΟΣ. Όπως ανακοινώθηκε στο ολοκληρωμένο πρόγραμμα για τις ΜΜΕ και τη βιοτεχνία ((Έγγραφο COM(96) 329. )), η Επιτροπή προτίθεται να διατυπώσει τα συμπεράσματα που προέκυψαν από τη διάσκεψη αυτή σε μία ανακοίνωση την οποία εκπονεί σήμερα.

Γενικότερα, η Επιτροπή θεωρεί ότι η αποτελεσματική πρόσβαση των ΜΜΕ στις δημόσιες συμβάσεις θα μπορούσε να επιτευχθεί με μία σειρά μέτρων που βασίζονται σε εμπεριστατωμένη ανάλυση των πρακτικών ανάγκων και των ευκαιριών που έχουν οι επιχειρήσεις αυτές. Η ανάλυση αυτή θα πρέπει να βασίζεται στα αποτελέσματα του προβληματισμού που έχει αρχίσει σήμερα με την ευκαιρία του Πράσινου Βιβλίου για τις δημόσιες συμβάσεις στην Κοινότητα.